བོད་ནི་འཛམ་གླིང་གི་ཡང་ཐོགརྒྱ་གར་གྱི་བྱང༌།ཨབ་གྷན་གྱི་ཤར།ཧོར་སོག་གི་ལྷོ།རྒྱ་ནག་གི་ནུབ་ལ་ཡོད།མཐའ་སྐོར་དུ་གངས་རི་ཇོ་མོ་གླང་མ༌སོགས་རི་ཆེན་སྐད་གྲགས་ཅན་དུང་གི་མཆོད་རྟེན་བསྒྲིགས་པ་ལྟ་བུའི་དབུས་སུ།མ་ཕམ་གཡུ་མཚོ་སོགས་མཚོ་དང་རྟ་མཆོག་ཁ་འབབ་སོགས་ཆུ་ཆེན་མང་པོ།དེ་བཞིན་སྤང་ལྗོངས་དང་རི་ལྗོངས་ཧ་ཅང་མཛེས་སྡུག་ལྡན་པ་ཡོད།ད་དུང་འབྲོང༌དང་།དོམ་ཁྲ།ཁྲུང་ཁྲུང་སྐེ་ནག་སོགས་རྩ་ཆེའི་སྲོག་ཆགས་མང་པོ་འཚོ་གནས་བྱེད་ས་ཡིན་ལ།གསེར་དངུལ་ཟངས་ལྕགས་སོགས་གཏེར་ཁ་མང་པོའི་འབྱུང་ཁུངས་ཀྱང་ཡིན།བོད་ཀྱི་ཡུལ་ལ་དབྱེ་ན་དབུས་གཙང་དང་མདོ་སྟོད།མདོ་སྨད་བཅས་ཆོལ་ཁ་གསུམ་ཡོད་ཅིང་།བོད་པ་རྣམས་སྤྱི་ཡོངས་ནས་བཤད་ན།ནང་པའི་ཆོས་ལ་མོས་ཤིང་སྡིག་ལ་འཛེམས་པ།གཤིས་རྒྱུད་དྲང་ལ་རྩེད་འཇོར་དགའ་བ་ཞིག་ཡིན།འཚོ་བའི་རྟེན་གཞི་གཙོ་བོ་ནི།ཞིང་ལས་དང་འབྲོག་ལས་གཉིས་ཡིན།བོད་ཀྱི་སྐད་དང་ཡི་གེ་ནི་འཛམ་གླིང་གི་སྐད་ཡིག་རྙིང་ཤོས་ཤིག་ཡིན་ལ།སྐད་ཡིག་དེའི་ནང་ཧ་ཅང་ཕུན་སུམ་ཚོགས་པའི་རིག་གཞུང་མང་པོ་ཡོད།